FOND BOZORINI YaNADA RIVOJLANTIRISh HAMDA DAVLAT MULKI NEGIZIDA TAShKIL ETILGAN AKSIYADORLIK JAMIYATLARINI QO‘LLAB-QUVVATLASh ChORA-TADBIRLARI TO‘G‘RISIDA

Aksiyadorlikka aylantirilayotgan korxonalarning O‘zbekiston va xorijiy sarmoyadorlarni jalb etishdan manfaatdorligini oshirish, ularning texnik qayta jihozlanishini ta’minlash, raqobatbardosh mahsulot ishlab chiqarish hamda fond bozoridagi faoliyatini rag‘batlantirish maqsadida:
 1. Aksiyadorlikka aylantirilayotgan korxonalarning aksiyalari paketlarini O‘zbekiston Prezidentining 1997-yil 31-martdagi 1740-sonli Farmonida belgilangan ulushlari bo‘yicha quyidagi tartibda joylashtirilsin:
 mehnat jamoasi aksiyalari paketi aksiyadorlikka aylantirilayotgan korxona tasarrufiga beriladi, jamoa a’zolari o‘rtasida tarqatiladi hamda ular ko‘zlagan tartibda foydalaniladi;
 davlatga tegishli aksiyalar paketi davlat mulkini boshqarish vakolatiga ega bo‘lgan organ sifatida O‘zbekiston Respublikasi Davlat mulkini boshqarish va tadbirkorlikni qo‘llab-quvvatlash davlat qo‘mitasi ixtiyorida qoladi;
 erkin sotuv hamda xorijiy sarmoyadorlarga sotishga mo‘ljallangan aksiyalar paketlari O‘zbekiston Respublikasi Davlat mulkini boshqarish va tadbirkorlikni qo‘llab-quvvatlash davlat qo‘mitasi hamda aksiyadorlikka aylantirilayotgan korxonalar tomonidan birgalikda joylashtiriladi va tarqatiladi.
 2. 1999-yil 1-yanvarga qadar bo‘lgan davrda erkin sotuv va xorijiy sarmoyadorlarga mo‘ljallangan aksiyalardan tushgan mablag‘ (valyuta hisobidagi tushumni ham hisobga olgan holda), istisno tarzida, to‘laligicha (operatsiya xarajatlaridan tashqari) qaytarmaslik imtiyozi bilan, aksiyadorlikka aylantirilayotgan korxonalarga o‘tkaziladi. Bu mablag‘ soliqqa tortilmaydi hamda undan ishlab chiqarilayotgan mahsulotni renavatsiya qilish va yangilash bo‘yicha qat’iy maqsad yo‘lida foydalaniladi.
 Aksiyadorlik jamiyatlariga aylantirilayotgan korxonalarning erkin sotuv va xorijiy sarmoyadorlarga mo‘ljallangan aksiyalarni sotishdan tushgan mablag‘lari maxsus ochiladigan maxsus ssuda hisoblarida jamlanadi.
 O‘zbekiston Respublikasi Davlat mulkini boshqarish va tadbirkorlikni qo‘llab-quvvatlash davlat qo‘mitasiga 1999-yil 1-yanvarga qadar bo‘lgan davrda aksiyadorlik jamiyatlariga aylantirilayotgan korxonalar bilan birgalikda ularning erkin sotuv va xorijiy sarmoyalarga mo‘ljallangan aksiyalarini sotish bilan bog‘liq barcha masalalarni hal etish huquqi berilsin.
 O‘zbekiston Respublikasi Moliya vazirligi, Davlat Soliq qo‘mitasi aksiyadorlik jamiyatlarining aksiyalarni sotishdan o‘z ixtiyorida qolgan mablag‘lardan aniq maqsadlarda foydalanishi ustidan nazorat qilsin. Bu mablag‘lardan ko‘zda tutilgan maqsadlarda foydalanmaslik hollari aniqlangan taqdirda, ular respublika budjetiga o‘tkaziladi.
 3. Belgilab qo‘yilsinki:
 davlat korxonalarini aksiyadorlik jamiyatlariga aylantirish jarayonida paydo bo‘lgan aksiyalar yangi egalariga belgilangan tartibda sotilgunga qadar birinchi marta joylashtirilgan davlat mulki hisoblanadi;
 aksiyadorlik jamiyatlari tomonidan dividendlarni o‘tkazish, ularni to‘lash to‘g‘risida qaror qabul qilingan paytdagi holatiga ko‘ra, nizom jamg‘armasining boshlang‘ich hajmiga muvofiq tarzda, mavjud aksiyalarning to‘la summasi bo‘yicha, aksiyalarning davlatga tegishli, lekin sotilmay qolgan qismini ham hisobga olgan holda amalga oshiriladi.
 O‘zbekiston Respublikasi Davlat mulkini boshqarish va tadbirkorlikni qo‘llab-quvvatlash davlat qo‘mitasi, Qimmatli qog‘ozlar bozori faoliyatini muvofiqlashtirish va nazorat qilish markazi vazirliklar, idoralar, konsernlar, korporatsiyalar va uyushmalar bilan birgalikda 1998-yilning 1 choragi mobaynida aksiyadorlar ro‘yxatini ular olishi lozim bo‘lgan dividendlarni to‘lash uchun davlatga tegishli bo‘lgan aksiyalar paketlariga muvofiqlashtirsinlar.
 4. O‘zbekiston Davlat mulkini boshqarish va tadbirkorlikni qo‘llab-quvvatlash davlat qo‘mitasi manfaatdor vazirlik va idoralar bilan birgalikda ikki hafta muddat ichida Xususiylashtirish Investitsiya Fondlari (XIFlar) faoliyatini takomillashtirish bo‘yicha Vazirlar Mahkamasiga taklif kiritsin. Taklifda quyidagilar hisobga olinsin:
 XIFlarni boshqaruvchi kompaniyalarning moliyaviy barqarorligi hamda ularning rahbarlari professional darajasiga talabchanlikni oshirish;
 XIFlarni boshqarishning cheklangan kishilar doirasida konsentratsiyalashuvi va XIFlar aktivlari bilan g‘ayriqonuniy operatsiyalar o‘tkazilishiga barham berish.
 5. O‘zbekiston Respublikasi Adliya vazirligi, Moliya vazirligi, Davlat mulkini boshqarish va tadbirkorlikni qo‘llab-quvvatlash davlat qo‘mitasi va Davlat Soliq qo‘mitasi bir hafta muddat ichida:
 Vazirlar Mahkamasiga amaldagi qonunchilikka mazkur Farmondan kelib chiqadigan o‘zgartish va qo‘shimchalar kiritish haqida taklif kiritsin;
 amaldagi idoraviy me’yoriy hujjatlar va yo‘riqnomalarni mazkur Farmon talablariga muvofiqlashtirsin.
 6. Mazkur Farmonning bajarilishini nazorat qilish O‘zbekiston Respublikasi Bosh vazirining o‘rinbosari V.Chjen hamda Moliya vaziri J.Sayfiddinov zimmasiga yuklansin.